Toegewings vir matrikulante ná optogteFoto: Twitter Die Gautengse departement van onderwys het gesê daar is Maandag toegewings gemaak vir leerders wat laat was om hul Nasionale Senior Sertifikaat (NSS)-eksamen te skryf weens #SwartMaandag-betogings wat verkeer in die provinsie tot stilstand gedwing het. Steve Mabona, woordvoerder van die departement, het in ŉ verklaring gesê verskeie gr. 12-leerders het laat by hul eksamenlokale in die Tshwane- en Sedibeng-area opgedaag weens dié verkeersontwrigtings. Hulle is toegelaat om wel hul vraestelle te skryf, selfs nadat hulle ná die uur afsnytyd by die lokale opgedaag het. Ander leerders is toegelaat om by alternatiewe eksamenlokale te skryf. “Administratiewe voorskrifte sal geld vir almal wat dalk vandag se vraestel gemis het,” het Mabona gesê. “Volgens die inligting tans tot ons beskikking is daar aan die meerderheid van leerders wat laat vir hul eksamen was die geleentheid gegee om hul vraestel te skryf en daarom verwag ons minimale uitsonderings waar leerders die vraestel gemis het.” Verkeer op die N1-Suid in Pretoria was vir die grootste gedeelte van die werksdag ontwrig nadat ŉ konvooi van vroegoggend af stadig vanaf Sefako Makgatho-weg (Zambesiweg) in Montana beweeg het. Verkeer is ook ontwrig op die R21 in die rigting van die OR Tambo-lughawe terwyl die R24 ook geraak is. Verkeer op die N4 is erg ontwrig, asook op die R57 in die Vaaldriehoek en op die R59. Panyaza Lesufi, LUR vir onderwys in die provinsie, het gesê dit is in die departement se beste belang om nie leerders te benadeel nie weens omstandighede buite hul beheer. “Dit is betreurenswaardig dat hulle hierdie eksamen onder sulke slegte omstandighede moet skryf.” Hy het leerders sterkte toegewens vir die res van die eksamen.